b'\n_START_ARTICLE_\nAntstolio kontora\n_START_PARAGRAPH_\nAntstolio kontora \xe2\x80\x93 organizacinis antstoli\xc5\xb3 veiklos vienetas, organizacija, teisin\xc4\x97 kontora. Veiklai vykdyti, pvz., Lietuvos antstoliams yra b\xc5\xabtina \xc4\xafkurti antstolio kontor\xc4\x85.\n_START_SECTION_\nSteigimas, veikla\n_START_PARAGRAPH_\nVeiklai vykdyti vienas (ar keli antstoliai) \xc4\xafkuria antstolio (arba atitinkamai antstoli\xc5\xb3) kontor\xc4\x85. Antstolio (antstoli\xc5\xb3) kontora yra antstolio (antstoli\xc5\xb3) darbo vieta. Antstolio kontora \xc4\xafkuriama antstolio veiklos teritorijoje. Jei kontor\xc4\x85 kuria keletas antstoli\xc5\xb3, ji turi b\xc5\xabti \xc4\xafkuriama vieno i\xc5\xa1 antstoli\xc5\xb3 veiklos teritorijoje; kit\xc5\xb3 antstoli\xc5\xb3 veiklos teritorijos turi b\xc5\xabti \xc5\xa1alia veiklos teritorijos, kurioje antstoli\xc5\xb3 kontora yra kuriama (LR antstoli\xc5\xb3 \xc4\xafstatymas (LR A\xc4\xae), 18 str. 1 d.). LR teisingumo ministro leidimu antstoliui paskirtoje veiklos teritorijoje gali b\xc5\xabti \xc4\xafkurtas antstolio (antstoli\xc5\xb3) kontoros skyrius (LR A\xc4\xae 19 str.)._NEWLINE_Antstolio (antstoli\xc5\xb3) kontora n\xc4\x97ra civilini\xc5\xb3 teisini\xc5\xb3 santyki\xc5\xb3, \xc4\xafskaitant \xc5\xabkin\xc4\x99 komercin\xc4\x99 veikl\xc4\x85, subjektas. Antstolio (antstoli\xc5\xb3) darbo vietos bei nustatyto darbo laiko reikalavimus tvirtina LR teisingumo ministras. Antstolio (antstoli\xc5\xb3) kontoroje turi b\xc5\xabti sudarytos tinkamos s\xc4\x85lygos priimti asmenis (LR A\xc4\xae 18 str. 2-4 d.).\n_START_SECTION_\nKontoros adresas ir i\xc5\xa1kaba\n_START_PARAGRAPH_\nApie kontoros adreso ar kit\xc5\xb3 rekvizit\xc5\xb3 pasikeitim\xc4\x85 antstolis privalo prane\xc5\xa1ti Teisingumo ministerijai ir paskelbti \xc5\xa1alies dienra\xc5\xa1tyje bei vietos laikra\xc5\xa1tyje, taip pat prane\xc5\xa1ti apylink\xc4\x97s teismui, kurio veiklos teritorijoje antstolis veikia._NEWLINE_LR teisingumo ministras nustato visoms antstolio (antstoli\xc5\xb3) kontoroms bendr\xc4\x85 i\xc5\xa1kab\xc5\xb3 form\xc4\x85 (LR A\xc4\xae 20 str.).'